CELEX: 32012R1181
Language: el
Date: 2012-12-10 00:00:00
Title: Εκτελεστικός κανονισμός (ΕΕ) αριθ. 1181/2012 της Επιτροπής, της 10ης Δεκεμβρίου 2012 , για την έγκριση αύξησης των ορίων εμπλουτισμού του οίνου που παράγεται από σταφύλια που έχουν τρυγηθεί το 2012 σε ορισμένες αμπελουργικές περιοχές

11.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 337/44
            
         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1181/2012 ΤΗΣ ΕΠΙΤΡΟΠΉΣ
   της 10ης Δεκεμβρίου 2012
   για την έγκριση αύξησης των ορίων εμπλουτισμού του οίνου που παράγεται από σταφύλια που έχουν τρυγηθεί το 2012 σε ορισμένες αμπελουργικές περιοχές
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα («Ενιαίος κανονισμός ΚΟΑ») (1), και ιδίως το άρθρο 121 τρίτο εδάφιο,
   Εκτιμώντας τα ακόλουθα:
   
               (1)
            
            
               Το παράρτημα XVα σημείο Α παράγραφος 3 του κανονισμού (ΕΚ) αριθ. 1234/2007 προβλέπει ότι κατά τα έτη στη διάρκεια των οποίων επικρατούν εξαιρετικά δυσμενείς κλιματικές συνθήκες, τα κράτη μέλη μπορούν να ζητούν αύξηση των ορίων του κατ’ όγκο αλκοολικού τίτλου (εμπλουτισμού) του οίνου κατά 0,5 %.
            
         
               (2)
            
            
               Η Δανία, η Σουηδία και το Ηνωμένο Βασίλειο ζήτησαν αύξηση των ορίων εμπλουτισμού του οίνου που παράγεται από σταφύλια τα οποία έχουν τρυγηθεί το 2012, δεδομένου ότι οι κλιματικές συνθήκες κατά την καλλιεργητική περίοδο ήταν εξαιρετικά δυσμενείς σε ορισμένες γεωγραφικές περιοχές.
            
         
               (3)
            
            
               Λόγω των εξαιρετικά δυσμενών καιρικών συνθηκών κατά το 2012, τα όρια για την αύξηση του φυσικού κατ’ όγκο αλκοολικού τίτλου που προβλέπονται στο παράρτημα XVα σημείο A παράγραφος 2 του κανονισμού (ΕΚ) αριθ. 1234/2007 δεν επιτρέπουν, σε ορισμένες αμπελουργικές περιοχές, την παραγωγή οίνου με τον ενδεδειγμένο ολικό αλκοολικό τίτλο για τον οποίο υπάρχει κανονικά ζήτηση στην αγορά.
            
         
               (4)
            
            
               Ως εκ τούτου, κρίνεται σκόπιμο να εγκριθεί αύξηση των ορίων εμπλουτισμού του οίνου που παράγεται από σταφύλια που έχουν τρυγηθεί το 2012 στη Δανία, τη Σουηδία και το Ηνωμένο Βασίλειο.
            
         
               (5)
            
            
               Τα μέτρα που προβλέπονται στον παρόντα κανονισμό είναι σύμφωνα με τη γνώμη της διαχειριστικής επιτροπής για την κοινή οργάνωση των γεωργικών αγορών,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Στις γεωγραφικές περιοχές που αναφέρονται στο παράρτημα του παρόντος κανονισμού, κατά παρέκκλιση του παραρτήματος XVα σημείο Α παράγραφος 2 του κανονισμού (ΕΚ) αριθ. 1234/2007, η αύξηση του φυσικού κατ’ όγκο αλκοολικού τίτλου των νωπών σταφυλιών που έχουν τρυγηθεί το 2012, του γλεύκους σταφυλιών, του γλεύκους σταφυλιών που έχει υποστεί ζύμωση, του νεαρού οίνου που βρίσκεται ακόμα σε ζύμωση και του οίνου, που παράγονται από σταφύλια που έχουν τρυγηθεί το 2012, δεν υπερβαίνει 3,5 % vol.
   Άρθρο 2
   Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Δεκεμβρίου 2012.
      
         
            Για την Επιτροπή
         
         
            Ο Πρόεδρος
         
         José Manuel BARROSO
      
   
   
      (1)  ΕΕ L 299 της 16.11.2007, σ. 1.
   
      ΠΑΡΑΡΤΗΜΑ
      
         Γεωγραφικές περιοχές στις οποίες επιτρέπεται αύξηση του ορίου εμπλουτισμού σύμφωνα με το άρθρο 1
      
      
                  Κράτος μέλος
               
               
                  Γεωγραφικές περιοχές
               
            
                  Δανία
               
               
                  Όλες οι αμπελουργικές περιοχές
               
            
                  Σουηδία
               
               
                  Όλες οι αμπελουργικές περιοχές
               
            
                  Ηνωμένο Βασίλειο
               
               
                  Όλες οι αμπελουργικές περιοχές